Toate județele Regiunii Nord-Est vor fi lovite de furtuni. Meteorologii au emis o avertizare cod galben care vizează jumătatea de est a țării, inclusiv județele Neamț, Suceava, Botoșani, Bacău, Iași și Vaslui. Atenționarea este valabilă astăzi 7 mai, până la ora 23:00.
„În intervalul menționat, vor fi perioade cu instabilitate atmosferică accentuată care se va manifesta prin frecvente descărcări electrice, averse torențiale, grindină, intensificări ale vântului și vijelii în Moldova, Muntenia, estul Transilvaniei și local în Maramureș. În intervale scurte de timp sau prin acumulare cantitățile de apă vor fi de 20…25 l/mp și izolat de peste 40 l/mp”, conform Administrației Naționale de Meteorologie. Instabilitate este așteptată și în zilele următoare când se face mai rece, iar valorile termice în timpul zilei scad cu până la 10 grade Celsius.
(G. S.)